Ds Jafet op Omatako het vertel dat die kerkraad Sondag weer gepraat het oor die drankmisbruik in die gemeenskap en die kinders wat ’teen die ouers is’ en rook (waarskynlik dagga ook) en drink op baie jong ouderdom. Die reën was ook nog baie min.
Ds Shotty op Kanovlei is bekommerd oor die siekes in die gemeenskap, sommige is op Mangettieduin in die hospitaal. Hy en die kerkraad wil ook gaan gesels met van die gemeentelede wat wegdwaal na ander kerke.
Ds Gerrie op Tsumkwe sê dat die werk goed aangaan. Hy sien uit na die volgende rondte veld toe met die Evangelie en kosruiling. Leviet en sy gesin is gesond en hulle twee werk nou goed saam. N!aici se vrou is siek. Hy sê ook dat voorbidding vir hulle baie belangrik is: ‘dat iets ons nie keer nie, dat ons kan sterk staan in die werk.’
Ds Josef op Tsintsabis vertel dat die sonpomp ge-installeer is en nou moet pale gemaak word vir die omheining sodat hulle met die groentetuin kan begin. Bid vir hom asook die reëlings mbt jaarlikse Paassaamtrek: dat groot getalle sal opdaag vir versterking en ook goeie samewerking met die donateurs van voedsel vir die geleentheid.
Ons het nog nie ‘n voltydse fasiliteerder vir die kleuterskole gevind nie. Die ontmoeting met Rosa in Desember het goed verloop, maar sy kan eers in 2017 kom. Lisette is egter nog bereid om te help met die saamtrekke in Grootfontein. Ons beplan een vir die week van 18 April. Bid asb. vir die voorbereidings, maar ook vir die onderwysers wat getrou op hul pos is. Enkeles is deur die gemeenskappe laat gaan omdat hulle gedrag nie pas by waarvoor die skole staan nie. Hulle is vervang en die nuwes sal inskakel by Amos Meeerkat Skole se opleidingsweke.
Bid vir elke gelowige in ons bedieningsarea; dat die Heilige Gees hulle sal help om geestelik te groei en sterk te staan in die Here; dat Hy aan hulle die gawe van onderskeiding sal gee om Sy Woord suiwer te hoor en te gehoorsaam, dat daar nog geestelike leiers na vore sal kom sodat hulle die jong predikante kan bystaan in die werk.
Bid vir die kinders wat dikwels so broos staan in die gemeenskappe. Dat hulle ‘n veilige hawe sal vind by die gemeentes en dat die Here hulle beskerm en hulle ook deur die werking van die Gees hulle lewens aan Hom toevertrou.